2016-17 m. Baltijos zoninės šachmatų varžybos

2016-17 m. Baltijos zoninės šachmatų varžybos – tai vienas iš atrankos etapų į 2018 m. pasaulio čempionato šachmatų taurės varžybas. Jos dar žinomos, kaip FIDE prezidento K. Ilumžinovo taurės varžybos.
Jas sudarė trys 
turnyrai: Piarnu, Vilniuje ir  Liepojoje.

Susumavus turnyrų rezultatus, paaiškėjo, kad nugalėjo Estijos didmeistris Kaidas Kulaotsas. Jis pateko į 2017 m. pasaulio šachmatų taurės varžybas.

Turnyro nuostatai

Dalyviai 
2016-17 m. Baltijos zoninėse šachmatų varžybose dalyvauja žaidėjai iš Baltijos šalių: po aštuonis iš Estijos, Latvijos ir Lietuvos.

Varžybų formatas 
Per dvejus metus (2016–2017 m.) rengiami trys turnyrai. Kiekvieną turnyrą sudaro 24 žaidėjai, kurie žaidžia 9 ratus šveicariška sistema. Už pirmą vietą atskirame turnyre dalyvis gauna 25 balus, už antrą – 18-ka ir t. t. Susumavus trijų turnyrų žaidėjų balus aukštesnę bendrą vietą užima dalyvis, turintis daugiau balų. Jei du ar daugiau žaidėjų surenka vienodai balų, aukštesnę vietą užima dalyvis, surinkęs per tris turnyrus daugiau taškų. Daugiausiai balų surinkęs dalyvis tampa Baltijos zonos varžybų nugalėtoju.

Prizai 
Varžybų nugalėtojas gauna kelialapį į pasaulio šachmatų taurės varžybas bei piniginį prizą.

Prizinis fondas kiekvienam turnyrui – 10 000 eurų. Piniginius prizus gauna 12-ka Baltijos zonos turnyro dalyvių. Jų dydis priklauso nuo užimtos vietos.

Vietų nustatymas turnyre 
Aukštesnę vietą turnyre užima žaidėjas surinkęs daugiau taškų. Surinkus po lygiai taškų, vietos nustatomos atsižvelgiant į:

 pirma: Soneborno-Bergerio koeficientus;
 antra: pergalių skaičių;
 trečia: tarpusavio rezultatą;
 ketvirta: surinktus taškus juodosiomis figūromis.
Jei nugalėtojas jau anksčiau buvo patekęs į 2017 m. pasaulio šachmatų taurės varžybas, tai į jas patenka sekančią vietą po jo užėmęs žaidėjas.

Laiko kontrolė 
Kiekvienam žaidėjui iki partijos pabaigos skiriama po 90 min.. Be to, po kiekvieno ėjimo pridedama po 30 sek.

2016–2017 metų turnyrai 
Per dvejus metus buvo sužaisti 3 turnyrai: po vieną kiekvienoje šalyje.

Piarnu 

Antradienį, 2017 m. gruodžio 13 d. Piarnu baigėsi Baltijos zoninių šachmatų varžybų 1-asis etapas. Jį laimėjo daugkartinis Estijos čempionas Kaidas Külaotsas, surinkęs 7 tšk. iš 9 partijų. Estijos didmeistris, pasiekęs 5-ias pergales, turnyrą baigė be pralaimėjimų. Svarbiausios jo pergalės buvo – 4 rate: baltaisiais prieš latvį Arturą Neikšaną ir 7 rate: juodaisiais prieš kitą jaunesnį Latvijos atstovą Nikitą Meškovą.

Antra-trečia vietomis pasidalijo reitingo favoritas Latvijos didmeistris Igoris Kovalenka ir 19-metis Estijos didmeistris Otomaras Ladva, surinkę po 6,5 taško. Bendrojoje įskaitoje I.Kovalenkai, 2-ąją vietą ir 18 balų bendroje įskaitoje, lėmė šiek tiek aukštesnis už varžovo papildomas Bergerio rodiklis. Trečias likęs O.Ladva gavo 15-ka balų.

Lietuvos atstovų pasirodymas Piarnu:
Šarūnas Šulskis – 5 tšk.; 7-a vieta; 6 balai bendrojoje zoninio čempionato įskaitoje;
Darius Zagorskis – 5 tšk.; 8-a vieta; 4 balai.

 2016 m. Baltijos zoninio turnyro Piarnu partijos.

Vilnius 

Varžybų eiga pasižymėjo aiškia 23-ejų metų latvio Tomo Kantano dominavimu. Praleidęs pirmąjį etapą, Tomas bandė kautis dėl vienintelio kelialapio į metų pabaigoje Batumyje vyksiančią FIDE Pasaulio taurę. Be to, jis siekė Vilniuje įvykdyti paskutinį trūkstamą didmeistrio (DM) normos balą.
Varžybų Vilniuje pradžioje, T.Kantanui neišsyk pavyko įsitvirtinti pirmoje vietoje.

Antrajame rate jis patyrė vienintelį pralaimėjimą prieš jauną Estijos didmeistrį O.Ladvą, kuris Piarnu etape buvo pelnęs 15 balų, ir kuris atvyko į Vilnių kovoti dėl kelialapio į Pasaulio taurę.

Po nesėkmės T.Kantanas pateikė trijų pergalių seriją, kurių viduryje palaužė Vilniaus etapo reitingo favoritą Arturą Neikšaną iš Rygos. Po šios serijos, T. Kantanas baltosiomis figūromis susitiko su bendrosios įskaitos lyderiu Kaidu Kulaotsu iš Talino. Siciliškojoje gynyboje Estijos didmeistris palaipsniui perėmė iniciatyvą, laimėjo pėstininką ir ilgai “spaudė” T. Kantaną, tačiau šis atsilaikė ir  nuo bendrosios įskaitos lyderio išsaugojo pustaškio atotrūkį.

Prieš paskutinį ratą teorinių vilčių pavyti T.Kantaną turėjo tik K.Kulaotsas, atsilikęs nuo lyderio tašku. Jam dar galėjo padėti A.Kveinys, kuris žaidė baltosiomis figūromis su T.Kantanu. Tačiau A.Kveinys nebuvo nusiteikęs kautis. Nepadaręs dešimties ėjimų, A.Kveinys pasiūlė T.Kantanui lygiąsias ir pirmas pasveikino Baltijos zoninio čempionato Vilniaus etapo nugalėtoją.

Antrąją vietą Vilniaus etape užėmė estų didmeistris Kaidas Kulaotsas, surinkęs 6,5 taško. Jis nepatyrė pralaimėjimų, o finiše įveikęs jaunuosius lietuvius Andrių Brazdžionį ir Roką Klabį užėmė antrąją vietą, kuri jo bendrą įskaitinį kraitį praturtino 18 balų ir priartino prie kelialapio į FIDE Pasaulio taurės varžybas Batumyje.

Trečią vietą Vilniaus etape užėmė kitas Estijos didmeistris Otomaras Ladva (5,5 tšk.). Jo šaltakraujiškumas ir neprilygstamas pasitikėjimas savo jėgomis kritiniais partijos momentais kėlė kai kam iliuzijų, kad O.Ladva galėtų laimėti Vilniaus etapą. Tačiau to padaryti jam nepavyko, nes vėliau jį įveikė rygietis A. Neikšanas, o aštuntajame rate - šiaulietis Rokas Klabis,   galutinai sustabdęs jaunąjį estų didmeistrį.

Alinančią varžybų distanciją, kur net 2 kartus teko žaisti po 2 partijas per dieną, R.Klabis pakėlė žvaliai ir be nuovargio. Jis Vilniaus etape pelnė pirmąjį tarptautinio meistro normos balą.

2017 m. Baltijos zoninio turnyro Vilniuje partijos.

Liepoja 
Turnyro viduryje po lygiųjų serijos prieš K.Kulaotsą, A.Neikšaną ir N.Miezį, A.Kveinys septintajame rate baltosiomis figūromis įveikė Š.Šulskį, o aštuntajame – pasiekė juodosiomis figūromis svarbią pergalę prieš Vilniaus etapo nugalėtoją latvį T.Kantaną. Prieš paskutinįjį, devintąjį ratą, A.Kveinys buvo vienvaldžiu lyderiu, o artimiausiasis jo persekiotojas N.Meškovas buvo atsilikęs pustaškiu.

Paskutiniojo rato partiją A.Kveinys žaidė baltosiomis figūromis ir jau dvyliktuoju ėjimu atvedė partiją į lygiųjų uostą. Tai užtikrino jam pirmąją vietą Liepojos turnyre.

N.Meškovas (6 tšk.) liko antroje vietoje, o trečiojoje – T.Kantanas (6 tšk.), paskutiniajame rate juodosiomis figūromis įveikęs Š.Šulskį.

Šešis taškus pelnė ir estas O.Ladva, paskutiniajame rate juodosiomis figūromis įveikęs Baltijos zoninio čempionato bendrosios įskaitos lyderį K.Kulaotsą, tačiau pagal papildomus rodiklius jam atiteko ketvirtoji vieta.

Papildomi rodikliai:

TB1: Bucholcas - 1 – varžovų surinktų taškų suma (atėmus mažiausią).

TB2: Bucholcas – varžovų surinktų taškų suma.

TB3: parodytas reitingas.

TB4: žaidėjų tarpusavio rezultatas (turinčių po vienodai taškų).

TB5: pergalių skaičius.

2017 m. Baltijos zoninio turnyro Liepojoje partijos.

Dalyvių vietos po trijų etapų 
Sėkmingiausiai Baltijos zoninėse varžybose žaidė Estijos didmeistris Kaidas Kulaotsas, kuris nepaisant kuklaus pasirodymo Liepojos turnyre (5 tšk.; 7-a vieta), sugebėjo tapti Baltijos zoninių varžybų bendrosios įskaitos nugalėtoju. Jis, prie po dviejų etapų turėtų 43 balų, pridėjo dar 6 balus iš Liepojos turnyro ir bendroje įskaitoje, surinkęs 49 balus, septyniais aplenkė savo tautietį O.Ladvą (42). Trečias buvo latvis Tomas Kantanas (40).

Lietuvos šachmatininkų vietos: Aloyzas Kveinys – penktas (31), (Šarūnas Šulskis – septintas (20), Rokas Klabis- 11-as (8), o Darius Zagorskis – 14-as (4).

Šaltiniai

Nuorodos 

Liepojoje prasidėjo Baltijos zoninio čempionato 3-iasis etapas

Šachmatų varžybos